হামিদ গাদা

**আব্দুল হামিদ ভাট** (**হামিদ গাদা** এবং **বোম্বার খান** নামেও পরিচিত) ছিলেন ইসলামপন্থী জঙ্গি সংগঠন হিজবুল মুজাহিদীনের একজন কমান্ডার। ২০০০ সালের ১৩ মার্চ ভারতীয় নিরাপত্তা বাহিনীর সাথে এক বন্দুকযুদ্ধে তিনি নিহত হন। মৃত্যুর সময় হামিদ গাদা উত্তর কাশ্মীরের সবচেয়ে ওয়ান্টেড বা মোস্ট ওয়ান্টেড জঙ্গি ছিলেন। ভারতীয় সাংবাদিক প্রবীণ স্বামী তাকে "জম্মু ও কাশ্মীরের সবচেয়ে গুরুত্বপূর্ণ সন্ত্রাসী নেতা" হিসেবে অভিহিত করেছেন। তিনি ১৯৯৮ সালের ওয়ানধামা হত্যাকাণ্ডসহ অসংখ্য কাশ্মীরি হিন্দু হত্যার জন্য দায়ী ছিলেন। প্রেস ট্রাস্ট অব ইন্ডিয়া জানিয়েছে যে, দশ বছরের জঙ্গিবাদী জীবনে তিনি সর্বমোট শতাধিক বেসামরিক নাগরিককে হত্যার জন্য দায়ী ছিলেন।

## পটভূমি
হামিদ গাদার বাবা খালিক ভাট গণ্ডেরবালের তুলমুল্লায় অবস্থিত ক্ষীর ভবানী মন্দিরে প্রহরী হিসেবে কাজ করতেন, যা কাশ্মীরি হিন্দুদের অন্যতম পবিত্র তীর্থস্থান। গাদা জঙ্গিবাদে যোগ দেওয়ার পরেও তার বাবা এই হিন্দু মন্দিরে তার কাজ চালিয়ে যান। গাদার পরিবার কয়েক প্রজন্ম ধরে তুলমুল্লা মন্দিরে কাজ করে আসছিল। গাদার ভাই ফাইয়াজ ভাট জম্মু ও কাশ্মীর পুলিশের স্পেশাল অপারেশনস গ্রুপে কর্মরত ছিলেন। তার বাবা ও ভাইয়ের বিপরীতে গাদা জামায়াতে ইসলামী কাশ্মীরের আদর্শ ও প্রচারণায় প্রভাবিত হন এবং শেষ পর্যন্ত ১৯৯২ সালে হিজবুল মুজাহিদ্দীনে যোগ দেন।

## জীবন

### জঙ্গিবাদ
অনুরাধা ভাসিন জামওয়াল একটি গবেষণাপত্রে গাদার জঙ্গিবাদে যোগ দেওয়ার পরিস্থিতি সম্পর্কে লিখেছেন:

তার জীবনের আরেকটি বর্ণনায় লেখা হয়েছে যে, "শৈশব থেকেই হামিদ এই ঝর্ণার প্রতি মুগ্ধ ছিলেন। একে ভালোবাসতেন। এই ভালোবাসাই তার সহিংস জীবনকে রূপ দিয়েছিল।" এক সময় তিনি একা হিজবুল জঙ্গিদের হাত থেকে মন্দিরটিকে ধ্বংস হওয়া থেকে রক্ষা করেছিলেন। কিন্তু পরবর্তীতে জঙ্গিদের হাত থেকে নিজেকে এবং পরিবারকে বাঁচাতে তিনি তাদের দলে যোগ দেন এবং একটি "হত্যা যন্ত্রে" পরিণত হন। বলা হয় যে, ভারতীয় নিরাপত্তা বাহিনীর প্রতি তার ঘৃণা জন্মানোর অনেক কারণ ছিল। এর মধ্যে প্রধান ছিল, যখন তিনি কট্টরপন্থীদের রোষানল থেকে বাঁচতে নিরাপত্তা বাহিনীর সাহায্য চেয়েছিলেন, তখন তারা তাকে ও তার পরিবারকে সুরক্ষা দিতে ব্যর্থ হয়েছিল। তাই তিনি পরবর্তীতে জওয়ানদের হত্যা করতে চরম আনন্দ পেতেন এবং এর মাধ্যমে অর্থ উপার্জন করতেন। 

ভারতীয় নিরাপত্তা বাহিনীর সাথে এক সংঘর্ষের ঘটনার পর হামিদ ভাট "গাদা" (মাছ) নাম পান:

গাদা এবং তার দল পুলিশ, সামরিক কর্মী, ভারত-পন্থী মিলিশিয়া এবং কাশ্মীরি পণ্ডিতদের হত্যার জন্য দায়ী ছিল। উপত্যকা থেকে বাকি পণ্ডিতদের তাড়িয়ে দেওয়া হিজবুলের অন্যতম লক্ষ্য ছিল।

### ১৯৯৮-এর ওয়ানধামা হত্যাকাণ্ড
১৯৯৮ সালের ওয়ানধামা হত্যাকাণ্ড ছিল গাদার জীবনের মোড় ঘোরানো ঘটনা। ২৫ জানুয়ারি ইসলামের অন্যতম পবিত্র রাত লাইলাতুল কদরের সময় গাদা এবং তার দল নারী ও শিশুসহ ২৬ জন কাশ্মীরি পণ্ডিতকে হত্যা করে। এই হত্যাকাণ্ড গাদার জনপ্রিয়তায় ধস নামায়। যদিও তিনি জম্মু ও কাশ্মীরের তৎকালীন স্বরাষ্ট্র প্রতিমন্ত্রী আলি মোহাম্মদ সাগরের মতো কিছু ব্যক্তির সমর্থন পেয়েছিলেন, তবে "অধিকাংশ সাধারণ কাশ্মীরি এই ঘটনায় ক্ষুব্ধ হয়েছিল। হত্যাকাণ্ডের বর্বরতা এবং ঘটনাস্থলে ফেলে আসা প্রচারপত্রগুলো প্রমাণ করে যে, গাদার দলটি পাকিস্তানি ক্যাডারদের দ্বারা প্রভাবিত ছিল, যারা সাধারণ কাশ্মীরি জঙ্গিদের চেয়েও বেশি কট্টর সাম্প্রদায়িক," লিখেছেন সাংবাদিক প্রবীণ স্বামী। গাদা পরবর্তীতে হিজবুলের পাকিস্তানি ক্যাডারদের থেকে নিজেকে দূরে সরিয়ে নিয়ে পরিস্থিতি সামাল দেওয়ার চেষ্টা করেছিলেন, কিন্তু ততক্ষণে অনেক দেরি হয়ে গিয়েছিল।

### মৃত্যু
দুই বছর ধরে গাদা নিরাপত্তা বাহিনীকে ফাঁকি দিতে সক্ষম হন। অবশেষে ১৩ মার্চ ২০০০ সালে একজন কাশ্মীরি মুসলিম পুলিশ কনস্টেবলের দেওয়া তথ্যের ভিত্তিতে গণ্ডেরবাল স্পেশাল অপারেশনস গ্রুপ জানতে পারে যে গাদা গণ্ডেরবালের শেখপুরা গ্রামে অবস্থান করছেন। পুলিশ সুপার (অপারেশনস) জগতার সিং দ্রুত তার দল নিয়ে বাড়িটি ঘিরে ফেলেন। উদ্দেশ্য ছিল ৫ রাষ্ট্রীয় রাইফেলস আসা পর্যন্ত পালানোর পথ বন্ধ রাখা। এই কৌশল সফল হয় এবং পাঁচ ঘণ্টা দীর্ঘ বন্দুকযুদ্ধের পর গাদা যে বেজমেন্টে লুকিয়ে ছিলেন, সেখানে শেল নিক্ষেপ করে বিস্ফোরণ ঘটানো হয়। এতে গাদা এবং তার দুই সহযোগী নিহত হন।

## টীকা

## তথ্যসূত্র

বিষয়শ্রেণী:২০০০-এ মৃত্যু
বিষয়শ্রেণী:কাশ্মীরি জঙ্গি
বিষয়শ্রেণী:২০শ শতাব্দীর ভারতীয় মুসলিম
বিষয়শ্রেণী:কাশ্মীরি ইসলামপন্থী
বিষয়শ্রেণী:জিহাদি সংগঠনের সদস্য
বিষয়শ্রেণী:ভারতে আইন প্রয়োগকারী কর্মকর্তাদের দ্বারা নিহত ব্যক্তি